**En Spinn in dʼ Baalje**

Mien Duum söcht na de Pingelknoop

bi dʼ Dochter an de Döör

daar geiht de open – heel van sülvst

un baff stah ik vör hör

„Oh mooi! De Hemel hett di stüürt“

Mien Dochter witt as Kried

„En Spinn in dʼ Baalje – groot Malöör!“

„En Spinn? Oh leve Tied!

En Deerke fett un dick un swart?“

„Ja – un mit Haar bit up dʼ Foot

un de lang Benen – äkelig …

Ik bidd di: Maak de dood“

„Du weetst doch – ik bün Pazifist

Dien Stübber doo mi her

De Bössels sünd as Iesders good

Sooo – rut mit di, maal Deer!“

„Ha, wees bedankt“, lacht nu de Spinn

„wat geiht dat Wicht tokehr

Dien Dochters Huus gefallt mi good

Du geihst – futt bün ʼk d’r weer“

Manfred Briese, ut: Un de Hund fleit La Paloma